Op de Hööv

Op de Hööv () is en Oort in de Gemeen Hipst (Samtgemeen Geestborn) in’n Landkreis Rodenborg, Neddersassen.

 Geografie 

De Geest flütt in’n Süden von’n Oort langs. Dat Dörp liggt op de Geest un hett mit’n Hinzel in’n Süüdoosten en groot Holt.

De Naveröörd sünd Lüttenhain un Grotenhain in’n Noorden, Nee Eversdörp un Eversdörp in’n Oosten, Hipst in’n Süüdoosten, Thebü in’n Süden, Frellsdorp, Frellsdorpermöhlen un Geestenseth in’n Süüdwesten un Köhlen mit Drüddgeest in’n Noordwesten.

 Historie 

De Gemeen is üm 1850 rüm ut de enkelten Hööv Heinschenwall, Freedag, Sünnerwoold, Bokelah, Drachel un Hinzel billt worrn. Se is fröher Eenstellige Hööv nöömt worrn, hett op Hoogdüütsch aver later den Naam Heinschenwalde kregen, wat een enkelten von de eenstelligen Hööv ween is, ut de de Gemeen billt worrn is. De Hööv Freedag un Sünnerwoold sünd aver 1922 an de Gemeen Hipst wesselt.Heinrich Krankenberg: Hipstedt: Geschichte eines Dorfes zwischen Geest und Moor. 2008, Sied 149

1933 is bi dat Dörp von de Marien en Sperrtüügamt anleggt worrn, dat 1936 denn kumplett trech weer. Na 1945 sünd de Anlagen denn aver nich wedder bruukt worrn. De Anlagen sünd deelwies sprengt worrn, deelwies sünd dor annere Saken in ünnerbröcht worrn.

In dat 20. Johrhunnert sünd en Reeg Hüüs an de Poststraat langs nee boot worrn, de nu en lütt Stratendörp billt. De olen Hööv doot all afsieds von de Poststraat liggen.

 Verwaltungsgeschicht 

Vör 1885 leeg de Gemeen in de Vaagdie Bremervöör von dat Amt Bremervöör un is denn Deel von’n Kreis Bremervöör ween. 1932 is disse Kreis mit’n Kreis Zeven to’n ne’en un grötteren Kreis Bremervöör tohoopgahn. 1977 is dat denn Deel von’n Landkreis Rodenborg worrn.

An’n 1. März 1974 is de Oort bi de Gemeenreform in Neddersassen mit Hipst to de ne’e Gemeen Hipst tohoopleggt worrn.

 Inwahnertall 

 Religion 

Dat Dörp is evangeelsch-luthersch präägt un höört siet 1961 to dat Kaspel von de Bethlehem-Kark in Hipst. Bevör disse Kark nee boot worrn is, hett de Oort to dat Kaspel Örel tohöört.

För de Kathoolschen is de St.-Michaelskark in Bremervöör tostännig, de siet 1. September 2010 to de Karkengemeen Hillig Geist in Stood tohöört.

 Oortsvörsteihers 

 1876–1890: Steffen Hinrich Rademacher
 1890–1896: Christopher Lührs
 1896–1908: Christopher Rademacher
 1908–1916: Diedrich Hinck

 Kultur 

 Verenen 

De Schüttenvereen von’n Oort is de Schützenvereen Drachel un Ümgegend, de 1920 grünnt worrn is. De Oort hett ok en egen Freewillige Füürwehr.

 Infrastruktur 

 Verkehr 

De Oort liggt an de Kreisstraat 116, de in’n Noordwesten na Köhlen an de Landsstraat 128 (Neddersassen geiht. In’n Süüdoosten löppt de K 116 na Hipst to un denn bi Örel an de Bundsstraat 74/71 ran. In’n Noordoosten geiht de K 124 na Nee Eversdörp un an de L 119 ran.

De Oort hett en Bahnhoff an de Bahnlien Bremerhoben–Buxthu, de bi Hipst liggt (Bahnhoff Op de Hööv). Von dissen Bahnhoff hett dat fröher ok en Smallspoorbahn na dat Sperrtüügamt geven, de later denn ümleggt worrn is un na dat Lange Moor föhrt hett, in dat Törf afboot worrn is. Dat Törfwark hett 1997 ophöört un do hebbt se denn ok de Smallspoorbahn afboot.

 Footnoten 

Kategorie:Oort
Kategorie:Landkreis Rodenborg (Wümm)